Up-297/21
Datum: 2021-06-14T00:00:00.000+02:00
ecli: ECLI:SI:USRS:2021:Up.297.21
vrsta: posamični akt
zadeva: ustavna pritožba
objavljeno: Neobjavljeno | 14.06.2021
dokument: US32860
akt: Ustavna pritožba zoper sklep Vrhovnega sodišča št. X DoR 232/2020 z dne 2. 12. 2020 in zoper sodbo Upravnega sodišča št. I U 1170/2018 z dne 10. 3. 2020
resitev: zavrženje
izrek: Ustavna pritožba zoper sklep Vrhovnega sodišča št. X DoR 232/2020 z dne 2. 12. 2020 in zoper sodbo Upravnega sodišča št. I U 1170/2018 z dne 10. 3. 2020 se zavrže.
stavek: Ustavno sodišče zavrže prepozno vloženo ustavno pritožbo.
odlocitev: sklep
geslo: 1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
podlaga: Člen 55.b.1.4, Zakon o Ustavnem sodišču [ZUstS]
vlagatelj: dr. Boštjan M. Zupančič, Ljubljana
datum_vloge: 2021-04-01T22:00:00.000Z
datum_odlocitve: 2021-06-13T22:00:00.000Z

# Up-297/21-7

14. 6. 2021

## SKLEP

Senat Ustavnega sodišča je v postopku za preizkus ustavne pritožbe, ki jo je vložil dr. Boštjan M. Zupančič, Ljubljana, ki ga zastopa Aleksander Pevec, odvetnik v Ljubljani, na seji 14. junija 2021

**sklenil:**

**Ustavna pritožba zoper sklep Vrhovnega sodišča št. X DoR 232/2020 z dne 2. 12. 2020 in zoper sodbo Upravnega sodišča št. I U 1170/2018 z dne 10. 3. 2020 se zavrže.**

## OBRAZLOŽITEV

### A.

Pritožnik je vložil ustavno pritožbo zoper sklep Vrhovnega sodišča, s katerim je bil zavrnjen njegov predlog za dopustitev revizije. Ustavno pritožbo je vložil tudi zoper sodbo Upravnega sodišča, s katero je bila zavrnjena njegova tožba zoper odločbo Finančne uprave Republike Slovenije (v nadaljevanju FURS) o odmeri davka na motorna vozila in zoper sklep FURS, s katerim sta bila zavržena njegova predloga za obnovo davčnega postopka ter za odpravo, razveljavitev in spremembo odločbe.

Pritožnik navaja, da je ustavna pritožba pravočasna, ker je bil izpodbijani sklep Vrhovnega sodišča njegovemu pooblaščencu vročen 10. 12. 2020, to je v času, ko procesni roki za uveljavitev pravic strank v sodnih postopkih niso tekli na podlagi sklepa Vlade ter odredbe predsednika Vrhovnega sodišča. Roki naj bi ponovno pričeli teči 1. 2. 2021.

### B.

Po prvem odstavku 52. člena Zakona o Ustavnem sodišču (Uradni list RS, št. 64/07 – uradno prečiščeno besedilo, 109/12 in 23/20 – v nadaljevanju ZUstS) se ustavna pritožba vloži v 60 dneh od vročitve posamičnega akta, zoper katerega je mogoča ustavna pritožba.

V obravnavani zadevi je bila pri Vrhovnem sodišču opravljena poizvedba o vročitvi izpodbijanega sklepa Vrhovnega sodišča. Ugotovljeno je bilo, da je bilo v hišnem predalčniku pritožnikovega pooblaščenca 10. 12. 2020 puščeno obvestilo o prispelem pismu. Pooblaščenec pisanja v roku 15 dni ni prevzel, zato je na podlagi četrtega odstavka 142. člena Zakona o pravdnem postopku (Uradni list RS, št. 73/07 – uradno prečiščeno besedilo, 45/08 in 10/17 – ZPP) s potekom tega roka nastopila fikcija vročitve izpodbijanega sklepa Vrhovnega sodišča. Ustavno pritožbo je pritožnik vložil priporočeno po pošti 1. 4. 2021.

Iz navedenega izhaja, da je bila ustavna pritožba vložena prepozno. Prekinitev teka rokov v sodnih postopkih na podlagi odredbe predsednika Vrhovnega sodišča in sklepov Vlade, na katere se sklicuje pritožnik, namreč ni veljala za tek roka za vložitev ustavne pritožbe.[1]

Predsednik Vrhovnega sodišča je 13. 11. 2020 izdal Odredbo št. Su 407/2020 o posebnih ukrepih iz 83.a člena Zakona o sodiščih zaradi razglašene epidemije nalezljive bolezni COVID-19 na območju Republike Slovenije (Uradni list RS, št. 165/2020), ki je začela veljati 16. 11. 2020. S to odredbo je bilo določeno, da procesni roki v nenujnih sodnih zadevah in v zadevah, ki se v skladu s tretjim odstavkom 2. točke te odredbe ne štejejo za nujne, do preklica ne tečejo. S sklepom Vlade z dne 19. 11. 2020 (Uradni list RS, št. 167/20) pa je bilo določeno, da se tek rokov za uveljavljanje pravic strank v sodnih postopkih, določenih z zakonom (tj. materialnih rokov), prekine za 30 dni po objavi tega sklepa v Uradnem listu (tj. od 20. 11. do 19. 12. 2020). S sklepom Vlade z dne 16. 12. 2020 (Uradni list RS, št. 190/20) je bila ta prekinitev podaljšana do 10. 1. 2021, s sklepom Vlade z dne 8. 1. 2020 (Uradni list RS, št. 4/21) pa še do 31. 1. 2021.

Vsi navedeni akti predsednika Vrhovnega sodišča in Vlade so bili sprejeti na podlagi 83.a člena Zakona o sodiščih (Uradni list RS, št. 94/07 – uradno prečiščeno besedilo in 45/08, 96/09, 33/11, 63/13, 17/15 in 104/20 – v nadaljevanju ZS), ki na podlagi drugega odstavka 1. člena ZS velja za vsa sodišča v Republiki Sloveniji, razen za Ustavno sodišče.

Glede na navedeno je senat ustavno pritožbo zavrgel kot prepozno.

### C.

Senat Ustavnega sodišča je sprejel ta sklep na podlagi četrte alineje prvega odstavka 55.b člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20) v sestavi: predsednica senata dr. Špelca Mežnar ter člana dr. Matej Accetto in dr. Rok Čeferin. Sklep je sprejel soglasno.

dr. Špelca Mežnar
Predsednica senata

---

[^[1]]: Primerjaj sklep Ustavnega sodišča št. Up-1391/20 z dne 10. 3. 2021.